Ole Birk Olesen (LA), 2012-05-25:
Der er lige nogle procedurer, som man som nyvalgt skal have helt styr på, og det kan nogle gange knibe.
Emnet det offentlige forbrug er særdeles centralt for Liberal Alliance, og det er det jo, fordi den offentlige sektor, hver gang den forbruger en krone, så må opkræve denne krone hos borgerne i skat.
Derfor må vi også have fokus på det offentlige forbrug.
Her kan vi konstatere, at andre partier ser anderledes på det.
Igennem årtier har man i Danmark opbygget verdens største offentlige sektor, verdens højeste offentlige forbrug, og det forbrug ønsker andre partier at gøre endnu større.
Igennem de senere år har Danmark og hele verden være ramt af økonomisk smalhals.
Det har betydet, at såvel borgere som virksomheder har ønsket at gøre det ansvarlige, som er at udvise sparsommelighed i forhold til deres omkostninger.
Privatforbruget er faldet, virksomhederne har effektiviseret osv. osv.
De eneste i samfundet, som ikke har udvist denne ansvarlighed, er de regerende flertal her på Christiansborg.
Her har man tværtimod ønsket at udvide det offentlige forbrug, så det i dag er historisk højt.
Aldrig har den offentlige sektor og det offentlige forbrug fyldt så meget i dansk økonomi, som det gør i dag.
Selv da Anker Jørgensen slap tøjlerne i 1982 var det offentlige forbrug som andel af dansk økonomi ikke så højt, som det har været her under finanskrisens år.
Derfor synes vi nu, at det er på tide, at Folketinget udviser både ansvarlighed og solidaritet med borgere og virksomheder.
Og det udvises, ved at man holder igen med udgifterne, sådan at man kan lette skatten for de virksomheder og de borgere, som på alle andre omkostningsområder har valgt at gøre det ansvarlige og reducere omkostningerne.
Vi ønsker med den her debat at høre de andre partier, hvad de har tænkt sig at gøre ved det.
Vi har ikke voldsomt store forhåbninger til regeringen.
Regeringen abonnerer på en socialistisk ideologi, ifølge hvilken man ikke kan bruge nok af borgernes penge.
Men vi håber på, at der i den borgerlige blok i Danmark viser sig et håb for borgere og virksomheder efter et valg – et håb, som går på, at den evige opkrævning af ekstra skatter og afgifter er slut, og at man i stedet i den borgerlige blok vælger at prioritere, at borgere og virksomheder skal have mere til sig selv, og at det ikke altid er det offentlige forbrug, der skal vokse på bekostning af borgeres og virksomheders handlemuligheder.
Vores ønske er, at de 0,8 pct., godt og vel, som regeringen har sat som mål, og de 0,8 pct., som Venstre har sat som mål, kan blive til, at vi nu i Danmark siger, at med verdens højeste offentlige forbrug, med verdens største offentlige sektor er det offentlige forbrug stort nok, så er den offentlige sektor stor nok, og så prioriterer vi faktisk, at den velstandsudvikling, der er i samfundet, kommer borgere og virksomheder til gavn, ved at de skal betale mindre i skat, frem for at det offentlige forbrug øges yderligere.
Vi skal huske på, at selv hvis man ikke laver effektiviseringer i den offentlige sektor, så kræves der kun 0,4 pct. ekstra vækst om året i forbruget for at følge med, i forhold til at der er flere ældre, større behov i sundhedsvæsenet, flere syge, skal bruges flere hjemmehjælpere i de kommende år.
De demografiske udfordringer kræver 0,4 pct. øget vækst, hvis man ikke effektiviserer.
Hvorfor skal det offentlige forbrug så vokse med 0,8 pct.?
Hvis man bare lod det vokse med 0,4 pct., altså helt uden at effektivisere, så ville det frigøre 15 mia. kr. til skattelettelser, som dette Folketing med det nuværende flertal, også Venstre, i stedet ønsker at bruge til at øge det offentlige forbrug.